ชาวศรีลังกาบุกยึดสำนักงานประธานาธิบดีสองวันติดต่อกัน 
Protesters demand President Gotabaya Rajapaksa resign over debt-ridden country's worst economic crisis in memory
ผู้ประท้วงหลายร้อยคนฝ่าสายฝนออกมาชุมนุมประท้วงต่อต้านรัฐบาล และเรียกร้องให้ยุบสภาเพื่อจัดการเลือกตั้งใหม่ และหลีกทางให้คนรุ่นใหม่ขึ้นบริหารประเทศ ความไม่พอใจของผู้ประท้วงมุ่งเป้าไปที่ครอบครัวราชปักษา ซึ่งนั่งในตำแหน่งประธานาธิบดีและนายกรัฐมนตรี และปกครองศรีลังกาในช่วง 20 ปีที่ผ่านมา โดยนักวิจารณ์ชี้ว่า ทั้งประธานาธิบดีโกตาบายา ราชปักษา และนายกรัฐมนตรีมหินธรา ราชปักษา กู้ยืมเงินมหาศาลจากต่างชาติเพื่อนำมาใช้ในโครงการที่ไม่ก่อให้เกิดรายได้ เช่น การก่อสร้างท่าเรือน้ำลึกโดยกู้ยืมเงินมาจากจีน ปัจจุบัน ศรีลังกากำลังใกล้เข้าสู่ภาวะล้มละลายเนื่องจากมีหนี้ระหว่างประเทศราว 25,000 ล้านดอลลาร์ โดยมีกำหนดชำระหนี้ภายในปีนี้เกือบ 7,000 ล้านดอลลาร์ ซึ่งทางการศรีลังกามีกำหนดหารือกับกองทุนการเงินระหว่างประเทศ หรือ ไอเอ็มเอฟ ในเดือนนี้ รวมทั้งกำลังกู้ยืมเงินฉุกเฉินจากจีนและอินเดียสำหรับซื้ออาหารและเชื้อเพลิงด้วย หลายเดือนที่ผ่านมา ชาวศรีลังกาต่างเข้าคิวยาวเพื่อรอซื้อเชื้อเพลิง ก๊าซหุงต้ม อาหารและยา ที่ส่วนใหญ่นำเข้ามาจากต่างประเทศ ขณะที่ปัญหาขาดแคลนเชื้อเพลิงทำให้รัฐบาลต้องตัดไฟฟ้าเป็นเวลาหลายชั่วโมงต่อวัน อิทธิพลทางการเมืองของตระกูลราชปักษา ส่วนหนึ่งมาจากบทบาทของนายกรัฐมนตรีมหินทรา ราชปักษา เมื่อครั้งที่เขาเคยดำรงตำแหน่งเป็นประธานาธิบดีศรีลังกา ช่วงปี 2009 จากผลงานที่เขายุติสงครามกลางเมืองจากความขัดแย้งด้านชาติพันธุ์ที่กินเวลานานถึง 25 ปีได้ แต่ในตอนนี้ หลายฝ่ายเริ่มแสดงความกังวลว่า การกุมอำนาจทางการเมืองของตระกูลราชปักษาในกระทรวงสำคัญต่างๆ อาจกระทบกับความเป็นอิสระในการบริหารประเทศ และทำให้รัฐบาลไม่สามารถจัดการกับวิกฤตต่างๆ ที่ถาโถมศรีลังกาในเวลานี้ได้